Vahvaa amfetamiinia kaupataan kevättarjouksella Tor-verkon sipulikanavalla, ilmenee Helsingin huumepoliisin blogista.

Huumekaupan suomalaiset toimijat liikkuvat tänä päivänä netin salatun Tor-verkon sipulikanavalla. Helsingin huumepoliisi paljastaa Kaupungin varjoja -blogissaan, miten avoimesti huumeita verkossa kaupataan ja millaisia riskejä tällaiseen yrittämiseen liittyy.

Poliisi varoittaa, että verkosta tilatussa paketissa voi olla sitä tuotetta, mitä on haluttukin, mutta yhtä hyvin paketissa voi olla mitä tahansa kemikaalia. Tässä tapauksessa ”nahkalabra”, eli oman tai kaverin keho toimii tässä tapauksessa kemikaalin testialustana.

Anonyymi kaupankäynti Tor-verkon sipulikanavalla voi vaikuttaa helpolta ja riskittömältä myös myyjän näkökulmasta. Poliisi kuitenkin muistuttaa, että sekä ostaja että myyjä ovat virheitä tekeviä tavallisia ihmisiä. Pääsääntöisesti lain koura tavoittaa rikolliset enemmin tai myöhemmin. Lopputuloksena voi olla ensikertalaiselle järkyttävän pitkä vankilakakku, poliisi kirjoittaa.

Näin amfetamiinia myydään tarjouksessa Tor-verkon sipulikanavalla.­

Poliisi sai viimeksi viime viikolla tutkittavakseen rikosilmoituksen, jossa sipulikanavalla sovittu amfetamiinikauppa yritettiin hoitaa uhkaamalla kauppiasta aseella ja ryöstämällä myyntituotteet. Ulkopuoliset ihmiset ilmoittivat asemiehestä, jonka jälkeen poliisi sai ostajat ja myyjät verekseltään kiinni. Poliisin mukaan näitä ”hupitällejä”, joissa ostajalla ei ole aikomustakaan maksaa ostoksiaan, on ollut viime aikoina useita. Huumekauppiaita ryöstelevät kaverit luottavat siihen, että myyjä ei tee ilmoitusta poliisille, sillä kukapa omasta laittomasta bisneksestään haluaisi viranomaisille kertoa.

Poliisi muistuttaa, että huumekauppa on yhtä vaarallista anonyymisti netissä kuin kadulla.­

Sipulikanavalla ja muilla Tor-verkon sivustoilla ei huumeiden vaarallisuudesta juurikaan varoiteta. Käyttäjät antavat laatuarvioita, jotka eivät perustu mihinkään ja ovat usein myyjän itsensä lisäämiä. Huumausaine on aina yhtä vaarallista, ostat sitä sitten netin ihmeellisestä maailmasta tai kadun hampaattomalta huumekauppiaalta, poliisi muistuttaa.

Tulli paljasti elokuussa 2016 Suomen suurimman nettihuumekaupan. Katso video alla.